เรียน ผู้ว่าราชการกรุงเทพมหานคร 
ข้าพเจ้าผู้ได้รับสิทธิพักอาศัย อาคารสงเคราะห์สวัสดิการข้าราชการและลูกจ้างประจำกรุงเทพมหานคร ลาดพร้าว 71 ชั้น 4 ห้อง 50 ได้รับความเดือดร้อนเนื่องจากน้ำประปาไม่ไหล ไหลน้อย เป็นระยะเวลาเกือบเดือน ซึ่งผู้พักอาศัยที่อยู่ในชั้นเดียวกัน ห้อง 49 และชั้น 5 ห้องที่อยู่ตรงกัน ประสบปัญหาเดียวกัน และได้ทำการแจ้งเรื่องดังกล่าว กับแม่บ้านผู้ดูแลอาคาร เพื่อส่งต่อเรื่องไปยังสำนักงานการเจ้าหน้าที่ เพื่อแก้ไขปัญหาดังกล่าว แต่ยังไม่ได้รับการแก้ไข และการติดต่อจากเจ้าหน้าที่ที่เกี่ยวข้อง จากการสอบถามเพื่อนข้างเคียงห้องที่เคยประสบปัญหาเดียวกัน ได้รับการแก้ไขแล้ว และปัจจุบันน้ำไหลแรงปกติ ซึ่งผู้ร้องและเพื่อนข้าราชการและลูกจ้างที่ได้รับผลกระทบ เดือดร้อนเป็นอย่างมาก ทั้งการอาบน้ำ การเข้าห้องน้ำในตอนเช้า ซึ่งเป็นกิจวัตรประจำวัน ไม่สามารถทำได้ตามปกติ ต้องอั้นไปเข้าที่ทำงาน เนื่องจากกลัวน้ำที่รองเก็บไว้จะไม่เพียงพอต่อการใช้อาบ ซึ่งผู้ร้องพักอาศัยอยู่กับบุตรสาวสองคน ตอนนี้ซึ่งเป็นช่วงปิดเทอม พอผู้ร้องอาบน้ำและออกไปทำงาน ลูกสาวก็จะเป็นผู้รองน้ำไว้เพื่อใช้และรองเก็บไว้ให้ผู้ร้องกลับมาอาบตอนเย็น ซึ่งในบางวัน น้ำไม่ไหลเลยตลอดทั้งวันแทบจะไม่เต็มถัง เป็นการดำเนินชีวิตที่เครียดมากว่าจะมีน้ำใช้ไหม อีกอาทิตย์เดียวโรงเรียนเปิดเทอม ลูกสาวต้องไปโรงเรียนแล้ว ก็จะไม่มีใครรองน้ำไว้ใช้ตอนเย็น แม้จะมีการแก้ปัญหาเฉพาะหน้า ไม่ว่าจะเป็น การรองน้ำใส่ถังไว้ใช้ การซักผ้า ล้างจาน ตอนเวลาเที่ยงคืน เพื่อให้น้ำประปาไหลดีขึ้น ซึ่งการแก้ปัญหาดังกล่าว ทำให้ข้าพเจ้าเสียทั้งสุขภาพกายและสุขภาพจิต จึงอยากขอความอนุเคราะห์จากท่านผู้ว่าราชการกรุงเทพมหานคร ช่วยลงมาดูความเดือดร้อนและช่วยแก้ไขปัญหาของข้าราชการและลูกจ้างชั้นผู้น้อย ที่อาคารสวัสดิการสงเคราะห์ ลาดพร้าว 71 จะเป็นขวัญและกำลังใจแก่การปฏิบัติงานเป็นอย่างสูง
อีกทั้งปัจจุบันมีห้องที่ยังชำรุดอีกหลายห้อง ที่ยังไม่ได้รับการปรับปรุง หรือห้องที่ผู้เกษียณอายุส่งคืนให้สำนักงานการเจ้าหน้าที่แล้ว แต่ยังไม่ได้ทำการคัดเลือกผู้เข้าอยู่อาศัยเพิ่มเติม จึงอยากฝากท่าน      ผู้ว่าราชการกรุงเทพมหานคร า ช่วยมาดูแลสวัสดิการส่วนนี้ให้กับชั้นผู้น้อยด้วย
จึงเรียนมาเพื่อโปรดพิจารณาและขอกราบขอบพระคุณมาอย่างสูง ณ ทีนี้